Subject: Selgitustaotlus korrakaitseseaduse tõlgendamise osas
From: "Kristi Matiisen" <[email-masked]>
To: "Justiits- ja Digiministeerium" <[email-masked]>
Date: Mon, 19 Jan 2026 15:44:21 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Tere!

Kooskõlas märgukirjale ja selgitustaotlusele vastamise ning kollektiivse
pöördumise esitamise seadus §-ga 3 palun selgitust korrakaitseseaduse
(KorS) rakendamise ja tõlgendamise osas. Küsimus puudutab kohaliku
omavalitsuse lastekaitsetöötaja õigusi valdusesse sisenemisel (KorS § 50),
täpsemalt piiri „takistuste kõrvaldamise“ ja „vahetu sunni“ vahel.

KorS § 50 lõike 1 kohaselt võib politsei või seaduses sätestatud juhul muu
korrakaitseorgan siseneda valdaja nõusolekuta tema valdusesse, sealhulgas
avada uksi, väravaid ja kõrvaldada muid takistusi, kui see on vajalik ohu
väljaselgitamiseks või tõrjumiseks. Sama paragrahvi lõige 6 sätestab, et
valdusesse sisenemisel võib kasutada vahetut sundi nii kaua, kui see on
eesmärgi saavutamiseks vältimatu. Seaduse 5. peatükk (§ 74) määratleb
vahetu sunnina muuhulgas asja mõjutamist füüsilise jõuga.

Lastekaitseseadus annab kohaliku omavalitsuse üksusele õiguse
lastekaitseseaduses sätestatud riikliku järelevalve teostamisel kohaldada
riikliku järelevalve erimeetmena muuhulgas valdusesse sisenemist (LasteKS
§ 39 lg 1). Erisusena näeb lastekaitseseadus ette, et lastekaitsetöötajal
on õigus valdusesse sisenemiseks ohukahtluse korral ohu väljaselgitamiseks
(LasteKS § 40 lg 1). Vahetu sunni kasutamise pädevust lastekaitsetöötajal
ei ole (vt KorS § 6 lg 6 ja § 75 lg 1).

Palun selgitust, mida hõlmab termin „takistuste kõrvaldamine“ KorS § 50
lõike 1 tähenduses ning kus jookseb piir takistuste kõrvaldamise ja vahetu
sunni vahel. Kas takistuste kõrvaldamine piirdub passiivsete takistuste
eemaldamisega (nt lukustamata ukse või värava avamine, lükatava takistuse
eest nihutamine) või hõlmab see ka luku avamiseks nn lukuabiteenuse
kasutamist või lukkude, riivide ja muude füüsiliste tõkete purustamist?
Kas olukorras, kus valdusesse sisenemiseks tuleb lukk lahti murda, on
tegemist vahetu sunni rakendamisega KorS 5. peatüki tähenduses või
takistuse kõrvaldamisega KorS § 50 lg 1 tähenduses? Kas valdusesse
sisenemisel takistuse kõrvaldamise ja vahetu sunni piiritlemisel võib
tähendust omada ka see, kui takistuse kõrvaldamine eeldab asja rikkumist
(nt ukse või ukseluku lõhkumine)?

Selgitus on vajalik, kuna lastekaitsetöötaja peab kriitilises olukorras
langetama otsuse kiiresti ning hetkel puudub ühtne arusaam, millal on
vajalik kaasata politsei lukustatud ukse avamiseks. Kui valdusesse
sisenemisel rikutakse vara (nt purustatakse lukk), on oluline teada, kas
tegemist oli õiguspärase haldustegevusega takistuse kõrvaldamisel või
ebaseadusliku sunni rakendamisega.

Lugupidamisega

Kristi Matiisen

õigusvaldkonna juht

Pärnu Linnavalitsus

Suur-Sepa 16, 80098 Pärnu linn, Pärnu linn

508 0426 | [email-masked]